《题严子陵钓台》
宋代·朱彦

泊舟钓台侧，敬谒严子陵。碧山如佩环，水作锵然声。

定知千载后，尚复有遗灵。长啸明月下，缅怀今古情。

世利浊于酒，末俗遭尘冥。毫发不一直，戈矛岂相争。

先生得高蹈，万钧独可轻。持钓偶自适，潜鱼不吞醒。

清风在人耳，凛凛见典刑。不如台下水，方可濯尘缨。

作者简介：朱彦，字世英，南丰（今属江西）人。神宗熙宁九年（一○七六）进士，调舒州司法参军。哲宗绍圣中除江西转运判官，未几，移江东。徽宗继位，召为刑部侍郎。大观元年（一一○七），以显谟阁待制知杭州。四年，徙知颍昌府。宣和中，以疾乞归。卒于江宁，年六十八。事见《乾道临安志》卷三、清同治《南丰县志》卷二三。今录诗八首。